**Pedro Duque** (celé meno **Pedro Francisco Duque Duque**, \* 14. marec 1963, Madrid, Španielsko) je španielsky inžinier, v rokoch 1992-2007 člen oddielu astronautov Európskej vesmírnej agentúry (ESA). Roku 1998 absolvoval krátkodobý kozmický let v americkom raketopláne Discovery (misia STS-95) a o päť rokov neskôr v ruskom Sojuze navštívil Medzinárodnú vesmírnu stanicu (ISS) ako člen 5. návštevnej expedície. Celkom v kozme strávil 17 dní, 42 hodín a 42 minút. Po odchode z ESA roku 2007 je riaditeľom spoločnosti Deimos Imaging SL.

Život
-----

### Mladosť

Pedro Duque pochádza zo španielskej metropoly Madrid, roku 1986 absolvoval Vysokú technickú školu leteckých inžinierov (špa. Escuela Tecnica Superior de Ingenieros Aeronauticos - ETSI) pri madridskej Polytechnickej univerzite (špa. Universidad Politecnica de Madrid).

Po škole získal zamestnanie v Európskom stredisku vesmírnych operácií (angl. European Space Operations Centre, ESOC) v Darmstadte, pracoval v skupine určujúcej obežnej dráhy satelitov.

### Astronaut

Roku 1991 sa prihlásil do 2. náboru Európskej vesmírnej agentúry (ESA), dostal sa medzi päť španielskych finalistov a 25. mája bol zaradený do oddielu astronautov ESA. Vlastnú prípravu v Európskom stredisku astronautov (angl. European Astronaut Centre) v Kolíne nad Rýnom začal v júni 1992, koniec roka 1992 strávil na stáži v Stredisku prípravy kozmonautov (CPK) vo Hviezdnom mestečku. Od augusta 1993 sa spolu s ďalším tromi kolegami z oddielu ESA v CPK pripravoval k letom na ruskú kozmickú stanicu Mir. V máji 1994 bol vymenovaný za náhradníka Ulfa Merbolda pre let Euromir 94 (október-november 1994), počas letu pracoval v Stredisku riadenia letov (CUP) ako koordinátor spojenia s posádkou.

Steven Lindsey a Pedro Duque (hore) na palube raketoplánu Discovery, 4. novembra 1998
V máji 1995 bol vymenovaný za náhradníka špecialistov pre užitočné zaťaženie pre let STS-78 raketoplánu Columbia, v máji 1995 - júni 1996 sa pripravoval v Johnsonovom vesmírnom stredisku v Houstone. Pri vlastnom lete slúžil opäť ako spojár.

Od augusta 1996 spolu s astronautmi 16. náboru NASA prešiel výcvikom letového špecialistu raketoplánu. V novembri 1997 bola oznámená jeho účasť v lete STS-95. Do vesmíru odštartoval v raketopláne Discovery 29. októbra 1998, let trval 8 dní, 21 hodín a 44 minúty.

V decembri 2002 bol vymenovaný za palubného inžiniera 5. návštevnej expedície na Medzinárodnú vesmírnu stanicu (ISS) s plánovaným štartom v apríli 2003. Po havárii Columbie a zrušení letov raketoplánov bol program letov radikálne zmenený. Nanovo bol zaradený ako jediný člen 5. návštevnej expedície so štartom v októbri 2003. ESA let pomenovala Cervantes.

Do vesmíru vzlietol na lodi Sojuz TMA-3 18. októbra 2003 spoločne s členmi novej základnej posádky - Alexandrom Kalerim a Michael Foaleom, od 20. októbra pracoval na ISS, pristál s vystriedanou posádkou 28. októbra 2003. Vo vesmíre strávil 9 dní, 21 hodín a 2 minúty.

V lete 2007 odišiel z ESA a stal sa riaditeľom spoločnosti Deimos Imaging SL, zaoberajúcej sa dizajnom a prevádzkovaním družice pre diaľkový prieskum Zeme Deimos 1, ktorá vzlietla v júli 2009.

Pedro Duque je ženatý, má tri deti.

Referencie
----------

*Tento článok je čiastočný alebo úplný preklad článku Pedro Duque na českej Wikipédii.*

1. 1 2 3   *Astronaut Biography. Pedro Duque* [online]. ESA, [cit. 2010-04-10]. Dostupné online. (po anglicky) - Oficiálna biografia ESA
2. 1 2 3 4 5 6  IVANOV, Ivan, a kol. *Космическая энциклопедия astronóm* [online]. Moskva: rev. 2009-01-20, [cit. 2010-04-10]. Kapitola Pedro Duque. Dostupné online. (po rusky)
3. ↑  HOLUB, Aleš. *MEK. Malá encyklopédia kozmonautiky* [online]. REV. 1999-01-20, [cit. 2010-04-10]. Kapitola STS-95 Di/F-25. Dostupné online. (po česky)
4. ↑   *ESA. Cervantes mission.* [online]. ESA, [cit. 2010-04-10]. Dostupné online. (po anglicky)
5. ↑  HOLUB, Aleš. *MEK. Malá encyklopédia kozmonautiky* [online]. REV. 2004-10-30, [cit. 2010-04-10]. Kapitola Sojuz TMA-3. Dostupné online.
6. ↑  VÍTEK, Antonín. *SPACE 40. Veľká encyklopédia družíc a kozmických sond* [online]. Praha: rev. 2010-03-08, [cit. 2010-04-10]. Kapitola 2009-041A - Deimos 1. Dostupné online. (po česky)

Iné projekty
------------

Commons
* Spolupracuj na Commons Commons ponúka multimediálne súbory na tému **Pedro Duque**

Externé odkazy
--------------


|  |  |
| --- | --- |
| Portal | Kozmonautický portál |

* Web společnosti Deimos Imaging SL